**ХЕРОДОТ**

**1.145-147**

**145**. Йонийците основали дванайсет града в Азия и не пожелали да увеличат броя им поради това, че, както на мене ми се струва, и при пребиваването си в Пелопонес живеели в дванайсет области; точно както ахейците, които ги изгонили — сега те са разделени на дванайсет области. Първият ахейски град, като се гледа откъм Сикион, е Пелене, после Айгейра, Айгай — на брега на непресъхващата река Кратис (откъдето води името си реката в Италия), Бура, Хелике — където намерили убежище йонийците, след като били надвити от ахейците, Айгион, Рюпес, Патрай, Фара, Оленос — където е голямата река Пейрос, Дюме и Тритайа, единствените градове от вътрешността. Това са дванайсетте части на това, което е сега Ахея и което преди е било Йония.

**146**. Йонийците си направили дванайсет града по горните съображения и би било голяма глупост да се твърди, че тези йонийци са повече йонийци от останалите или че са от по-благороден произход: абантите[[1]](#footnote-1) от Евбея са една немалка част от тях, а не са йонийци дори по име; сред тях били и минийци от Орхоменос, и кадмейци, и дрюопи, и фокейци отцепници, и молосци, и аркадски пеласги, и дорийци от Епидавър и много други народи. Дори ония, дошли от притания[[2]](#footnote-2) на Атина, смятащи се за най-чисти йонийци, не отвели в колонията жени, а се оженили за карийки, чиито родители убили. Поради това престъпление тези жени си създали обичай и се обвързали с клетви — обичая предали и на дъщерите си - „да не се хранят заедно с мъжете си, нито да ги извикват по име”. Понеже йонийците убили бащите, мъжете и синовете им и след всички тези злодеяния заживели с тях. Това станало в Милет.

**147**. За царе едни поставили ликийци, потомци на Главк, син на Хиполох, други — каукони от Пилос, потомци на Кодрос, син на Мелантос, трети — и от двата рода. Ала понеже държат на името повече от останалите йонийци, нека да бъдат чисти родени йонийци. Йонийци са всички онези, които произхождат от Атина и празнуват празника Апатурии. Празнуват го всички с изключение на ефесците и колофонците — те единствени от йонийците не празнуват Апатуриите заради едно убийство.

**7.94-95**

**94.** Йонийците доставили сто кораба. Били въоръжени като елините. Докато живеели в Пелопонес, земята, която сега се нарича Ахайя, преди Данаос и Ксутос да били дошли в Пелопонес, те, както твърдят елините, се наричали пеласги айгиалеи, а по името на Йон, син на Ксутос — йонийци.

**95.** Островитяните, въоръжени като елините, доставили седемнадесет кораба; и те били пеласгийски народ, който по-късно бил наречен йонийски по същата причина, както и йонийците от съюза на дванайсетте йонийски града, дошли от Атина. Еолийците доставили шейсет кораба. Били въоръжени като елините и някога се наричали пеласги според елинското предание. Хелеспонтийците с изключение на жителите на Абюдос (на тях царят им заповядал да останал в страната си и да пазят мостовете) доставили сто кораба. Тяхното въоръжение било като това на елините. Те са йонийски и дорийски колонисти.

1. Тракийско племе. [↑](#footnote-ref-1)
2. Пританий е сградата на пританите. Там се намира огънят на града. [↑](#footnote-ref-2)